ગુજરાતમાં અંગ્રેજી ભાષા શીખવાની ધગશ કેળવાઈ નથી અને ગુજરાતીઓની એક આખી પેઢી આ બાબતે પાછળ રહી ગઈ એવી ફરિયાદો ઇંગ્લિશ મીડિઅમની સ્કૂલ સંખ્યા વધવા છતાં સંભળાય છે. તો અંગ્રેજી ભાષા શીખવા પ્રત્યે રૂચી કેળવાય તે જોવાની – એ દિશામાં વિચારવાની જવાબદારી કોની છે? અંગ્રેજી ભણાવતા શિક્ષકો – પ્રાધ્યાપકોની? ના. અમદાવાદ સ્થિત બ્રિટિશ લાઇબ્રરિ અને તેના ગ્રંથપાલની. ના. અંગ્રેજી ડીક્ષનરીના પ્રકાશકોની. ના. ગુજરાતીમાં અંગ્રેજી લખતા કે બોલતા લેખકોની. ના. એમની તો નહીં જ. ગુજરાતમાંથી પ્રકાશિત થતા અંગ્રેજી દૈનિકોની. હા. એ લોકોએ કુપનો છાપવાનું શરૂ કરવું જોઈએ. લોકો એ ચોંટાડવાના બહાને પણ અંગ્રેજી વાંચતા થશે.